Document ID: /roh_data/filtered/fineweb-2-filterrobots_roh.jsonl.gz/51271

Dapi 39 onns vegnan ils camiuns stgargiads tar la rampa en la Via Santeri a Glion. Il territori d'abitadi è en quels onns adina vegnì pli datiers dal lieu da stgargiada. Cunquai che l'aua vegniva stgargiada gia da las tschintg la damaun ed uss davent da las sis vegnan ils abitants dal quartier disturbads da la canera. La cuminanza d'interess ruaus da notg Glion West ha adina puspè reclamà, surtut perquai ch'ils camiuns vegnian stgargiads avant las set la damaun.
Cun la staziun da cargo a Schnaus/Strada ha l'Aua da Val midà sistem da chargiar. Adina dapli camiuns èn equipads cun containers, pia cun uschenumnads «Wechselbehälter». Quels pon vegnir chargiads en paucas minutas sin chars da viafier a Strada.
Nov sistem da chargiar po schliar il problem da canera
Quai è ina gronda midada visavi ils sistem vegl cun la chargiada da palettas singulas. La rampa a Glion vegn vinavant duvrada, però pli pauc. L'aua da Val vul en il futur midar cumplettamain sin il transport cun containers. L'idea è d'introducir camiuns electrics che savessan trair in char-annex, sco Roger Jörger, il schef da la logistica tar «Valser Mineralquellen» ha detg.
Il problem cun las emissiuns da canera tar la rampa a Glion fiss uschia schlià. Yvonne Dünser, la plidadra da medias da la Viafier retica, confirmescha che la fin da quella situaziun a la Via Santeri a Glion saja bainbaud cuntanschida.
Or da l'archiv